Miki, fosta solistă a trupei K-pital, revine pe scenă cu piesa de petrecere "Primul pas", gen muzical pe care adesea îl cântă la evenimente. În interviul exclusiv pentru Playtech Știri, artista ne-a vorbit despre stilul ei de viață sănătos. Am aflat și cum își păstrează silueta, la 50 de ani. Cum reușește? Cu multă mișcare, la școala de dans a vestitului Nea Marin, și cu o dietă, din care a exclus anumite produse alimentare.
Miki ex K-pital interpretează cu ușurință toate genurile muzicale, de la dance, la ușoară și populară. Mai nou, solista a lansat și o melodie de petrecere, intitulată "Primul pas", și care deja se bucură de succes:
"Este o piesă veselă, care mă reprezintă, eu oricum cântam genul acesta de muzică, la petreceri, aveam și cover-uri și muzică populară. Însă, văzând reacția oamenilor, vorbind de stil, voiam și o piesă a mea, de petrecere.
Participăm la foarte multe evenimente, mergem și cu trupa mea, desigur, depinde de bugetul organizatorilor, negociem onorariul, nu este unul fix".
Miki și soțul ei, Răzvan Constantinescu, locuiesc în Crevedia, comuna în care, anul trecut, șase persoane și-au pierdut viața, în urma exploziei de la stația GPL. Au avut însă noroc că, în acea zi fatidică, celebrii soți nu se aflau acasă, ci în altă localitate, unde solista fusese invitată să susțină un recital, la o petrecere:
"Nu eram acasă, eram la un eveniment, dar vecinii pe care îi avem în grupul de discuție ne-au spus că unora li s-au mai spart geamurile, din cauza suflului puternic, că s-a resimțit totul ca un cutremur de mai mică intensitate. Casa noastră nu a avut de suferit, nu s-a întâmplat nimic. Norocul nostru că e locuim ceva mai departe de locul tragediei".
Miki are 50 de ani, dar nici că îi dai, putându-se lăuda cu o siluetă de invidiat! Celebra artistă își menține trupul de fotomodel, atât cu dietă, dar și cu multă mișcare, fiind elevă la școala de dansuri populare a celebrului Nea Marin, vedeta Antena 1:
"Sunt elevă la școala lui de dansuri populare, de vreo doi ani, fac aceste cursuri și din plăcere, dar și pentru că îmi place muzica populară. Am în recitaluri piese din toate genurile muzicale, acum știu și pașii de dans, la horă. Mai merg cu Nea Marin și pe la evenimentele de dans, cu trupa lui", ne-a mai dezvăluit Miki.
Artista ne-a dezvăluit și secretul unei relații lungi, de peste 20 de ani, cu soțul ei, Răzvan, în condițiile în care în showbiz divorțurile și despărțirile sunt la ordinea zilei:
"Secretul unei relații lungi? Cred că cea mai importantă, într-o relație, este toleranța. Să ajungi la un grad de iubire, atât de mare, încât să îl pui pe partenerul tău de viață pe primul loc, înaintea ta.
Să te gândești, mai întâi, dacă ceea ce vrei să faci îl va deranja pe celălalt. Eu și soțul meu lăsăm de la noi, în anume situații, când mai sunt discuții. Lăsăm, pe rând, fiecare. Noi ne iubim de peste 20 de ani, de trei ani suntem și căsătoriți".
Miki ne-a dezvăluit și ce alimente evită cu desăvârșire, dar și care sunt mereu pe masa lor. Am aflat și de ce carnea nu mai face parte, de la o vreme, din meniu:
"Ducem un stil de viață sănătos, însă contează și bagajul genetic. În urma unei alergii, am făcut unele analize, așa că trebuie să cam evit carnea. Eu și soțul meu ne ferim de prăjeli, de alimentele albe, mâncăm orez integral și făină integrală, nu bem cafea", ne-a mai spus solista, pentru Playtech Știri.
În curtea casei lor din Crevedia conviețuiesc în pace 8 suflete, cinci pisici și trei căței, de care Miki și soțul ei se îngrijesc cu seriozitate:
"Avem 8 animăluțe cu totul, cinci pisici și trei căței, mai aveam doi, dar i-am pierdut. Ni s-a umplut curtea de pisici, dar avem grijă de ele, le castrăm, le dăm mâncare, le-am făcut și adăposturi, pe două dintre ele le mai lăsăm să intre și în casă. Ne plac animăluțele, ne bucură sufletul", ni s-a mai confesat Miki, în exclusivitate pentru Playtech Știri.
Noul ei videoclip: